**ג. כבוד האדם – עלבון ופיוס**

**פתיחה: האזינו לסיפור**

עד כה, ראינו מדוע יש לשמור על כבודו של כל אדם. רובנו משתדלים בדרך כלל לא לפגוע באנשים סביבנו, וכאשר אנחנו פוגעים בכבוד הזולת בגלל כעס, קוצר רוח, עלבון או רגש רגעי של נקם, אנחנו, בדרך כלל, מצטערים על כך.

אך יש מקרים שבהם אנחנו פוגעים או נפגעים ללא כוונה, אלא כתוצאה מחוסר היכרות של מנהגי הזולת, או חוסר היכרות עם רגישויות של קבוצות חברתיות שונות.

על מקרה כזה נוכל ללמוד מהסיפור הבא, סיפור שקרה באמת!.

**פרה אדומה**

כשאבא שלי עלה מלבנון הוא התחיל ללמד באוניברסיטה העברית בתור מרצה לשפה וספרות ערבית. אבא שלי ידע לדבר עברית די טובה, אבל לא תמיד הבינו את כוונתו כי העברית שבפיו הייתה מאוד "ישנה".

יום אחד, לאחר שהחזיר עבודות לתלמידיו, רצה לציין לטובה את אחת התלמידות ואמר לה בפני כל הכיתה: "את ממש פרה אדומה!". כל הכיתה צחקה והסטודנטית אכן האדימה מבושה. בעיני אבי זה היה שבח גדול. פרה אדומה הייתה נדירה מאוד, ובזמנים עברו היו משלמים עליה הרבה כסף. הסטודנטית לא הבינה על מה הוא מדבר וחשבה שהוא קורא לה 'פרה' – במובן שאנחנו מכירים- וזה ממש לא שבח... היא נעלבה מאוד ואבי היה צריך להתנצל בפניה מספר פעמים עד שהתפייסה עימו.

(סיפר: רפי ארזי)

1. מה הייתה כוונת המָרְצֶה בביטוי 'פרה אדומה'?
2. מדוע נעלבה הסטודנטית?
3. תנו דוגמאות מהחיים שבהם נעלבים מחוסר הבנה של מנהגים ומושגים.
4. מה נפוץ יותר: פגיעה מודעת בכבוד הזולת, או פגיעה ללא כוונה?

**מסירות – לומדים מקורות**

בסיפור התלמודי שלפניכם תקראו על הבדלי מנהגים בין אנשים ממקומות שונים, על אי הבנה ועלבון שנגרמו ממצב זה, וגם על אנשים גדולים שידעו לפייס את חבריהם בחכמה.

**כל מקום והכבוד שלו**

רבי יוחנן הזקן ויעקב בר אידי היו הולכים להם בטבריה.

לפתע ראו את רבי אלעזר בן פדת – תלמידו של רבי יוחנן.

רבי אלעזר לא עצר לברך אותם לשלום, אלא מיד הסתובב וברח.

אמר רבי יוחנן ליעקב בר אידי: "ראה את הבבלי הזה, רבי אלעזר בן פדת, כל פעם שאני פוגש בו ברחוב הוא בורח ממני. מעולם לא בירך אותי לשלום, החצוף! "

ענה רבי יעקב בר אידי: "אל תיעלב, זה מנהגם של הבבלים- הקטן לא מברך את הגדול לשלום,

וכך הם מקיימים את הפסוק: 'רָאוּנִי נְעָרִים וְנֶחְבָּאוּ...' (איוב כט, ח) . הוא פשוט מכבד אותך לפי דרכו הבבלית".

אמר רבי יוחנן: "זו דרך מוזרה ביותר לתת כבוד למישהו".

המשיכו רבי יוחנן ויעקב בר אידי להלך ברחובה של טבריה, עד שראו את פסל הקיסר מרחוק.

עצר יעקב בר אידי את רבי יוחנן ושאל אותו: "האם מותר לנו לעבור לפני הפסל? הרי על פי ההלכה זו עבודה זרה. אולי כדאי שנעבור מסביבו?"

ענה רבי יוחנן: "מה, אתה נותן כבוד לפסל? אם אתה עושה עיקוף בגללו זה אומר שאתה מכיר בקיומו ומכבד אותו עד כדי כך שאתה מפחד לעבור לפניו!

אנחנו עוברים לפני הפסל וככה נַרְאֶה שאין אנו חולקים לו כבוד ואין הוא מושך את תשומת ליבנו."

אמר יעקב בר אידי: "אם כך, רבי אלעזר בן פדת מכבד אותך כיאות כשהוא מתחמק מפניך!"

עצר רבי יוחנן בדיבורו וחיוך קטן עלה על שפתיו "יעקב בר אידי," אמר רבי יוחנן, "אתה יודע לפייס!".

**על פי תלמוד ירושלמי מסכת ברכות פרק ב' הלכה א'**

* למה נפגע רבי יוחנן רבי אלעזר בן פדת?
* מדוע נהג כך בי אלעזר בן פדת?
* מדוע תלמיד לא מקדים שלום לרבו בבבל
* האם ידע רבי אלעזר בן פדת שהוא פגע ברבי יוחנן?
* הסיפור על פסל הקיסר הוא משל להתנהגותו של רבי אלעזר בן פדת.
השלימו בטבלה מה המשל ומה הנמשל.

|  |  |
| --- | --- |
| **המשל** | **הנמשל** |
| הפסל |  |
| החכמים (רבי יוחנן ורבי יעקב בר אידי) |  |
| הליכה לפני הפסל |  |
| הסבר המנהג: הליכה בקרבת הפסל מבטאת … |  |
| עיקוף הפסל |  |
| הסבר המנהג: העיקוף מבטא … |  |

**רבי יוחנן ורבי אלעזר בן פדת**

ריש לקיש היה תלמידו-חברו של רבי יוחנן שהיה ראש ישיבת טבריה ומגדולי אמוראי ארץ ישראל.

לאחר מותו של ריש לקיש ניסו חכמים למצוא בן לוייה אחר לרבי יוחנן. הם בחרו את רבי אלעזר בן פדת – עולה חדש מבבל לטבריה. רבי יוחנן לא הסתדר עם רבי אלעזר בן פדת גם מפני שהיה בבלי (ובארץ ישראל לא אהבו בבלים) וגם מפני שהסכים איתו בכל דבר ולא העז לחלוק עליו.

**משימה**

רבי יעקב בר אידי מתארח בפורום באינטרנט בענייני עלבונות, ומשיב לשאלות גולשים. אתם רוצים להתייעץ אתו איך לפייס אדם שנעלב, או איך אפשר היה להימנע מהעלבון.

1. חִשבו על עלבונות רבים ומגוונים.
2. חברו שאלות שתרצו לשאול את יעקב בר אידי בפורום.
3. החליפו שאלות עם הקבוצה שלידכם, והשיבו את תשובותיו של יעקב בר אידי לשאלות אלו.

בכיתה- מיינו את העלבונות לסוגים שונים: אי הבנה תרבותית, אי הבנה של דברי המעליב, חוסר רגישות של המעליב למצבו או לאישיותו של השומע, עלבונות מכוונים, עלבונות באקראי, עלבונות של בנים, עלבונות של בנות. (תוכלו להוסיף סוגים נוספים).

**משאירים עקבות – משימה כיתתית**

בחלק זה של הספר ננסה לראות איך הלימוד משאיר עקבות בחיינו.

1. חשבו על מקרים מכיתתכם של פגיעות אישיות: פגיעות שנעשו מתוך רוגז, פגיעות שנעשו מתוך רצון לפגוע ופגיעות שנעשו שלא בכוונה, אלא נבעו מחוסר ידע או מאי הבנה.

למשל: אפשר למנות צופים שתפקידם יהיה לדווח, אפשר לפנות לתלמידים לדווח אפילו בעילום שם, אפשר להכין תיבת דואר שבאמצעותה ידווחו כולם.

1. הציגו את הנתונים בכיתה.
2. לאחר המעקב, מִצאו דרך לסייע בלימוד המקרים ובהבנתם, כדי שלא יקרו שוב: אפשר בשעורי מחנך, אפשר להשאיר זמן בסוף יום הלימודים לבירור ולהתנצלות, ואפשר לחשוב יחד עם יועצת בית הספר איך ללמוד את הנושא, ואיך למנוע הישנות מקרים כאלו.
3. לאחר שבועיים של מעקב – סכמו את הדברים (כִּתבו כמה פגיעות כאלה קרו במהלך התקופה. ציינו את הפתרונות שניסיתם, ואת הקשיים שנתקלתם בהם ביישום), והגישו הצעה מובנית לכיתות אחרות, איך לטפל בפגיעות בכבוד הזולת.